Predkladacia správa

	Vláda SR svojim uznesením č. 448 z 13. mája 2004 k návrhu opatrení na zabezpečenie plnenia úloh z uznesení Národnej rady SR č. 899/2004 a č. 952/2004 uložila ministrovi práce, sociálnych vecí a rodiny v spolupráci s ministrom zdravotníctva predložiť na rokovanie vlády Správu o plnení Národného programu ochrany starších ľudí a Správu o plnení Národného programu podpory zdravia. Po prerokovaní Správy o plnení Národného programu ochrany starších ľudí zobrala Národná rada SR predmetnú správu na vedomie a zároveň svojim uznesením č. 1080 z 29. júna 2004 k Správe o plnení Národného programu ochrany starších ľudí žiadala vládu SR pod bodom B.1. prepracovať Správu  o plnení Národného programu ochrany starších ľudí tak, aby vyjadrovala skutočný stav a postavenie ľudí v slovenskej spoločnosti. 

	Správa o plnení Národného programu ochrany starších ľudí bola v zmysle požiadavky Národnej rady SR prepracovaná a doplnená za spolupráce zainteresovaných rezortov a v dopracovanej podobe je sprístupnená na internetovej stránke MPSVR SR.

 Pod bodom B.2. tohto uznesenia Národná rada SR žiada vládu SR spracovať koncepciu dlhodobého riešenia postavenia a životnej úrovne starších ľudí v Slovenskej republike a predložiť ju na rokovanie Národnej rady SR v mesiaci september 2004. 

Predkladaná rámcová koncepcia dlhodobého riešenia postavenia a životnej úrovne starších ľudí v Slovenskej republike je plnením úlohy B.2. uvedeného uznesenia vlády SR. Predkladaná rámcová koncepcia vychádza aj z medzinárodno-právnych dokumentov dotýkajúcich sa problematiky starnutia a jeho dôsledkov.
 Základné sociálno-ekonomické tendencie vývoja v Slovenskej republike, stratégie, hlavné ciele, kľúčové úlohy a politické opatrenia z hľadiska riešenia problematiky sociálneho zabezpečenia, chudoby, inklúzie, zamestnanosti, bytovej politiky, rodinnej politiky, rodovej rovnosti a podpory zdravia i so zameraním na špecifickú problematiku starších občanov sú obsiahnuté v schválených národných koncepčných a strategických materiáloch. Ide najmä o Koncepciu reformy dôchodkového zabezpečenia v SR, Národný akčný plán inklúzie 2004 až 2006 v SR, Stratégiu podpory rastu zamestnanosti na základe reformy sociálneho systému a trhu práce, Koncepciu politiky zamestnanosti, Národný plán zamestnanosti, Stratégiu reformy zamestnávania vo verejnom sektore, Koncepciu štátnej rodinnej politiky, Koncepciu štátnej bytovej politiky, Koncepciu rovnosti príležitostí žien a mužov, Národný akčný plán pre ženy v SR, Národnú stratégiu trvalo udržateľného rozvoja SR, Národný program rozvoja životných podmienok občanov so zdravotným postihnutím vo všetkých oblastiach života, Národný program podpory zdravia, Národný program duševného zdravia, Koncepciu dlhodobej a sociálnej starostlivosti a Národný program ochrany starších ľudí.  

	Predkladaný materiál si nevyžaduje z hľadiska jeho obsahu a stupňa rozpracovania prerokovanie v Rade hospodárskej a sociálnej dohody Slovenskej republiky. Predkladaný materiál nemá finančný, ekonomický, environmentálny vplyv, ani vplyv na zamestnanosť. Materiál nepodlieha nesprístupneniu podľa zákona.